钦定古今图书集成/理学汇编/学行典/第081卷 > 礼记 > 《表记》
## 钦定古今图书集成/理学汇编/学行典/第081卷 > 礼记 > 《表记》

“子言之归乎？君子隐而显，不矜而庄，不厉而威，不言
而信。”子曰：“君子不失足于人，不失色于人，不失口于
人。是故君子貌足畏也，色足惮也，言足信也。”《甫刑》曰：
“敬忌而罔有择言在躬。”子曰：“裼袭之不相因也，欲民
之毋相渎也。”子曰：“祭极敬，不继之以乐；朝极辨，不继
之以倦。”子曰：“君子慎以辟祸，笃以不揜，恭以远耻。”子
曰：“君子庄敬日强，安肆日偷。君子不以一日使其躬，
儳焉如不终日。”子曰“齐戒以事鬼神，择日月以见君，
恐民之不敬也。”子曰“狎侮死焉而不畏也。”子曰：“无辞
不相接也，无礼不相见也，欲民之毋相亵也。《易》曰：‘初
筮告，再三渎，渎则不告’。”

又

君子服其服，则文以君子之容；有其容，则文以君子
之辞；遂其辞，则实以君子之德。是故君子耻服其服
而无其容，耻有其容而无其辞，耻有其辞而无其德，
耻有其德而无其行。是故君子衰绖则有哀色，端冕
则有敬色，甲胄则有不可辱之色。《诗》云：“维鹈在梁，不
濡其翼。彼其之子，不称其服。”